<classify> RAIS John Magufuli ameinyooshea kidole Wizara ya Maji na wakandarasi wa maji akisema inatumia mabilioni ya fedha kutekeleza miradi ya maji ambayo mingi haina matokeo mazuri, isiyokamilika na mingine imekuwa hewa.Aidha, amesema serikali ya sasa haina mpango wa kuongeza mkoa mwingine kiutawala kwa sababu hata iliyopo bado ni mingi na inatumia fedha nyingi, hivyo ni bora fedha hizo zikaongezwa kwenye huduma za jamii kama ujenzi wa vituo vya afya, shule na ujenzi wa barabara huduma zinazowafaidisha wananchi wengi.Rais Magufuli alisema hayo jana wilayani Tunduru ikiwa ni siku yake ya pili ya ziara ya siku sita katika Mkoa wa Ruvuma baada ya kumaliza ziara ya siku tatu mkoani Mtwara. Akizungumzia kabla ya kufungua barabara ya Namtumbo Kilimasera Matemanga Tunduru yenye urefu wa kilometa 193 iliyojengwa kwa kiwango cha lami kwa gharama ya zaidi ya Sh bilioni 100, Rais Magufuli alisema Wizara ya Maji inaongoza kwa kuwa na wakandarasi wa ovyo ambao hawatumii elimu zao vizuri kwenye matendo katika kutatua changamoto ya maji nchini.Alisema wakandarasi wa wizara hiyo wanaongoza kwa kuwa wakandarasi wa ovyo nchini ambao hawatumii elimu yao kuiweka kwenye vitendo kwani nchi ina vyanzo vingi vya maji ila maeneo mengi hayana huduma hiyo na miradi inayotekeleza mingi haikamiliki.Wewe Waziri akimgeukia Profesa Makame Mbarawa, nilidhani nimekupeleka huko Wizara ya Maji ukawabadilishe hawa wahandisi wa maji, lakini naona hata hujafanya, kama kuna wizara ina wahandisi wa ovyo ni wa maji, mjipange. Mnatumia mabilioni ya fedha kwenye miradi mingi na haina matokeo mazuri, alisema Rais Magufuli. Aidha, aliwataka wakandarasi wa maji kufanya kazi kwa bidii kuhakikisha wanakamilisha miradi hiyo kwa wakati ili kuondoa kero kwa wananchi.Lazima tuwe na mabadiliko mapana, hapa Tunduru, barabara yote hii hadi Namtumbo hadi Songea, ukiambiwa nchi haina maji hata watu wa mataifa kama Ulaya na kwingineko wanatucheka sana, wanatuona ni watu wasiojua kufikiri hasa kwa sisi viongozi na watendaji wa maji, alisema Rais Magufuli. Aliwashauri kuwa kila mwenye maeneo ya mito ambayo madaraja yamejengwa na yanapitisha maji wachimbe mabwawa makubwa na wafunge mota kusambaza maji hayo kwenye maeneo yenye uhitaji.Alisema nchi ina Mto Ruvuma ambao haukauki mwaka mzima, lakini wakazi wa maeneo hayo hawana maji na kusema hilo ni jambo la aibu na uzembe wa hali ya juu. Akizungumzia ombi ya Wilaya ya Tunduru kufanywa mkoa, Rais Magufuli alisema katika utawala wake haoni sababu ya kuwa na mikoa mingi kama iliyopo na badala yake mikoa hiyo ingeweza kuunganishwa ili kupunguza gharama za uendeshaji wake na fedha hizo kupelekwa kuboresha huduma za jamii.Siwezi ongeza mkoa mwingine, ombi lenu la eneo hili kuwa mkoa hapana, siwezi toa fedha kujenga Ofisi ya Mkuu wa Mkoa, bali fedha nitatoa shilingi milioni 200 muongezee mjenge hospitali hii itakayohudumia wananchi wengi, alisisitiza Rais Magufuli, huku akimuagiza Waziri wa Tamisemi, Selemani Jafo kuwapa fedha hizo wana-Tunduru.Alisema idadi ya mikoa iliyopo hivi sasa nchini haikuwa na sababu kwa kuwa ofisi nyingi za wakuu wa mikoa zinatumia fedha nyingi kiutawala ambazo haziwanufaishi moja kwa moja wananchi wa kawaida. Sitoi fedha kujenga ofisi ya RC, kwanza ukienda kumuona kuna urasimu mrefu, utaambiwa una miadi naye, wewe ni nani umetokea wapi, na utaishia kutomwona, si bora fedha hizo zikajenge shule, vituo vya afya na barabara ambazo watapita wananchi na kuwasaidia kuinua uchumi wao, alisema Rais Magufuli.Awali akizungumzia hali ya maji mkoani Ruvuma, Waziri Maji, Profesa Mbarawa alisema mkoa huo unazalisha lita za maji milioni 1.6 na zinasambazwa kwa wakazi 250,000 ambao ni sawa na asilimia 62 ya wananchi wote. Alisema changamoto kubwa ya maji mkoani humo ni miundombinu ya maji huku akitoa mikakati ya wizara kuwa imepanga kutekeleza aina mbili za miradi ili kupunguza kero za maji.Profesa Mbarawa alisema miradi hiyo miwili, moja ni wa muda mfupi ambao jana wametangaza zabuni ya ujenzi wa miundombinu ya Sh milioni 300, na ndani ya miezi mitatu mkandarasi atakayepatikana akamilishe ujenzi huo. Kwenye mradi wa pili ni wa muda mrefu ambao wizara inaendelea na ujenzi wa miundombinu ya maji ya gharama ya Sh bilioni 16.2 katika maeneo tofauti yakiwemo Matemanga, Mpina, Mbesa na Nandembo.Katika eneo la Nandembo, mradi umekamilika ila kisima hicho kirefu kimekauka maji. Katika hatua nyingine, Profesa Mbarawa alisema Sh bilioni 88 zimetumika kuwalipa wakandarasi wa maji nchi nzima na hivyo hakuna mkandarasi aliye kwenye eneo la mradi anayedai malipo.Kutokana na kauli hiyo, Rais Magufuli aliwataka wakandarasi hao kufanya kazi kwa bidii na kuacha visingizio huku akiitaka wizara kuwa wakali na wakandarasi watakaokwamisha utekelezaji wa miradi kwa kuwa wameshalipwa. Kuweni wakali na hawa wakandarasi, hatuwezi kuendelea kufanya kazi kwa kubembelezana, lazima muwe wakali miradi ikamilike, alisisitiza Rais Magufuli.  <topic>: KITAIFA 